漢代
作者：唐彥謙
朝代：唐

paragraphs: 漢代金爲屋，吳宮綺作寮。
豔詞傳靜婉，新曲定妖嬈。
箭響猶殘夢，籤聲報早朝。
鮮明臨曉日，迴轉度春宵。
半袖籠清鏡，前絲壓翠翹。
靜多如有待，閑極似無憀。
梓澤花猶滿，靈和柳未凋。
障昏巫峽雨，屏掩浙江潮。
未信潘名岳，應疑史姓蕭。
漏因歌暫斷，燈爲雨頻挑。
飲酒闌三雅，投壺賽百嬌。
鈿蟬新翅重，金鴨舊香焦。
水淨疑澄練，霞孤欲建標。
別隨秦柱促，愁爲蜀弦么。
玄[晏]難瘳痹，臨邛但發痟。
聯詩徵弱絮，思友詠甘蕉。
王氏憐諸謝，周郎定小喬。
黼幃翹綵雉，波扇畫文鰩。
荇密妨垂釣，荷欹欲度橋。
不因衣帶水，誰覺路迢迢。